
  R E P U B L I K A   H R V A T S K A

R J E Š E NJ E

[bookmark: _Hlk233614439][bookmark: _Hlk166761402]Visoki prekršajni sud Republike Hrvatske u vijeću sastavljenom od sutkinja Gordane Korotaj, predsjednice vijeća, te Nade Horvatović i Ivanke Mašić, članica vijeća, uz sudjelovanje sudske savjetnice Nine Lukić, zapisničarke, u postupku rješavanja o zahtjevu okr. pravne osobe ORION d.o.o. i dr., za naknadu troškova prekršajnog postupka na teret proračunskih sredstava prvostupanjskog suda, rješavajući o žalbi okr. pravne osobe ORION d.o.o. i odgovornih osoba  Gordane Šimunić i Martine Šestak, protiv rješenja Općinskog prekršajnog suda u Splitu od 31. ožujka 2026., broj: Pp-9630/2022-23, u sjednici vijeća održanoj 8. srpnja 2026. 

[bookmark: _Hlk192592488]I. Prihvaća se žalba okr. pravne osobe ORION d.o.o. i odgovornih osoba  Gordane Šimunić i Martine Šestak kao osnovana i ukida prvostupanjsko rješenje u pobijanom dijelu, kojim je odbijen zahtjev za naknadu troškova u preostalom iznosu od 960,50 eura, te se predmet dostavlja prvostupanjskom sudu na ponovno odlučivanje u tom dijelu. 
                                                  
II. O zahtjevu za naknadu troškova sastava žalbe protiv pobijanog rješenja odlučit će prvostupanjski sud. 
                                                         
  Obrazloženje

1.Pobijanim prvostupanjskim rješenjem Općinskog prekršajnog suda u Splitu prihvaćen je zahtjev okr. pravne osobe ORION d.o.o. i odgovornih osoba Gordane Šimunić i Martine Šestak za naknadu troškova prekršajnog postupka koji obuhvaćaju nagradu i nužne izdatke branitelja u iznosu 900,00 eura, dok je u preostalom dijelu, u iznosu od 960,50 eura zahtjev odbijen kao neosnovan.

2. Protiv dijela prvostupanjskog rješenja kojim je zahtjev za naknadu troškova prekršajnog postupka odbijen kao neosnovan, okrivljenici su putem opunomoćenika Vedrana Barišića pravodobno podnijeli žalbu zbog pogrešno i nepotpuno utvrđenog činjeničnog stanja i pogrešne primjene materijalnog prekršajnog prava. Žalitelji ističu da je iz zapisnika o glavnoj raspravi održanoj 2. ožujka 2023. pred Općinskim prekršajnim sudom u Splitu vidljivo da im je priznato pravo na pristup branitelja na to ročište, odnosno za obranu pred sudom, iz čega jasno proizlazi da je trebalo priznati i trošak prijevoza na to ročište, cestarine i izbivanje iz kancelarije, budući da branitelj ima sjedište kancelarije u Koprivnici, a sve kako je i opisano u podnesenom zahtjevu za naknadu troškova - troškovniku. Stoga smatraju da ih je prvostupanjski sud pogrešno i neosnovano odbio u dijelu zatraženih troškova. 

2.1. Žalitelji predlažu da se žalba prihvati i da im se dosudi zatraženi trošak uz naknadu troškova na ime sastava ove žalbe u iznosu 100,00 eura i PDV, odnosno 125,00 eura.

3. Žalba je osnovana.

4. Ispitujući prvostupanjsko rješenje u pobijanom dijelu sukladno čl. 211.  st. 3. Prekršajnog zakona (NN 107/07., 39/13., 157/13.,110/15. i 70/17., 118/18. i 114/22.) uz ocjenu navoda žalbe, Visoki prekršajni sud Republike Hrvatske  nalazi da rješenje nije pravilno i zakonito. 
  
5. U pravu su žalitelji da je prvostupanjski sud pogrešno odbio njihov zahtjev za naknadu troškova prijevoza branitelja, cestarine i izbivanja iz pisarnice tijekom putovanja, jer da ne postoje nikakvi dokazi o tome.   

5.1. Prema troškovniku koji je sastavni dio predmeta, u toč. 5., 6. i 7., jasno je  navedeno potraživanje putnih troškova prijevoza osobnim automobilom na relaciji  Koprivnica - Split,  Split- Koprivnica, radi dolaska na raspravu 2. ožujka 2023., 505 km u jednom smjeru (prema karti HAK-a), 1010 km u oba smjera x 0,54 eura/km,  prema Tbr. 50 toč. 3., u iznosu 545,40 EUR i PDV; izbivanje iz kancelarije tijekom putovanja na raspravu održanu 2. ožujka 2023. na relaciji Koprivnica -Split (5 h 11 min prema karti HAK-a), odnosno 10 h 22 min u oba smjera, prema Tbr. 39 (ne više od 7 sati dnevno); kao i trošak cestarine autoceste A1 Zagreb (Lučko) - Dugopolje, 24,00 eura x 2, odnosno 48,00 eura i PDV, ukupno 60,00 eura, prema Tbr.50. 

6. Budući da su u pravu žalitelji da je prihvaćen njihov zahtjev za naknadu troškova  obrane branitelja na raspravi 2. ožujka 2023., koja radnja je vidljiva i iz stanja predmeta, to je i prema ocjeni ovog suda troškovnik u dovoljnoj mjeri specificiran u pogledu troškova prijevoza i naknade za izbivanje iz kancelarije. Iz stanja predmeta vidljivo je da branitelj ima sjedište kancelarije u Koprivnici i da je ročište 2. ožujka 2023. održano pred Općinskim prekršajnim sudom u Splitu, kako je u tom smislu i postavljen zahtjev za naknadu troškova, to su u dovoljnoj mjeri naznačeni svi parametri za odlučivanje, sve prema određenom broju kilometara u oba smjera, prema karti Hrvatskog autokluba.  Naime, branitelj ima pravo na nadoknadu troškova prijevoza za uporabu vlastitog automobila u visini 30 % cijene bezolovnog benzina od 100 oktana za svaki prevaljeni kilometar te trošak cestarine, koja je navedena u točno određenom (i provjerljivom) iznosu, na dijelu relacije puta od sjedišta kancelarije do suda održanog ročišta (u kojem smislu dodatno doprinosi i dokaz uz žalbu). U pravu su žalitelji i kada tvrde da se ne mogu prihvatiti razlozi prvostupanjskog suda kojim je odbijen zahtjev za naknadu troška braniteljeva izbivanja iz pisarnice, budući da je Tbr. 39. Tarife o nagradama i naknadi troškova za rad odvjetnika propisana nagrada branitelja po utrošenom satu za čekanje na raspravu, ili za vrijeme vijećanja suda, za izbivanja iz pisarnice za vrijeme putovanja i sl., s time da su okrivljenici upravo tražili naknadu troška branitelja izbivanja iz pisarnice za vrijeme putovanja i povratka u vezi održanog ročišta, s jasnom naznakom vremena putovanja. Samim pristupanjem branitelja na ročište kod suda je nesporno da je izbivao iz pisarnice i da je za dolazak na sud i povratak utrošio određeno vrijeme, s time da za svaki započeti sat odvjetniku pripada naknada od 25 bodova (najviše do 7 sati dnevno).

7. Stoga je prihvaćanjem žalbe pobijani dio prvostupanjskog rješenja trebalo ukinuti i predmet vratiti prvostupanjskom sudu koji će, uvažavajući razloge ovog rješenja, ocjenom podnesenog zahtjeva i pravilnosti zatraženih iznosa troškova prema stanju predmeta, provjerom duljine vremena izbivanja branitelja iz pisarnice, imajući u vidu činjenicu da se na obavljene (i zatražene) radnje obračunava pripadajući porez na dodanu vrijednost (međutim, ne obračunava se na stvarne troškove), u skladu s važećom Tarifom o nagradama i naknadi troškova za rad odvjetnika,  donijeti novu, na zakonu osnovanu i valjano obrazloženu odluku, s time da će odlučiti i o zahtjevu za naknadu troškova na ime sastava ove žalbe (od 13. travnja 2026.) budući da se radi o novom zahtjevu okrivljenika na naknadu troškova na ime nagrade branitelja. 

 8. Zbog navedenih razloga, na temelju članka 211. st. 2. t. 3. Prekršajnog zakona, riješeno je kao u izreci ovog rješenja.

U Zagrebu 8. srpnja 2026.

	       Zapisničarka
	        
	Predsjednica vijeća


	        Nina Lukić, v.r.
	[bookmark: _GoBack]      
	 Gordana Korotaj,  v.r.



Rješenje se dostavlja Općinskom prekršajnom sudu u Splitu u 5 otpravaka: za spis, okrivljenike i odvjetnika. 

				                         Za točnost otpravka - ovlaštena službenica
					               Upraviteljica zajedničke sudske pisarnice 
                                                                                             Edita Vrkljan



oleObject1.bin



image1.wmf

